Au z`Marthalen het`s es super Zmorgä geh, mit Zöpfli, Ei, Müesli, Chees… Hmmm! Am Morgä hani denn au no d`Frau Ochsner troffä und sie het mi fascht nüm wäg gloh ;o) Drum isch`s an mim letschte Tag no chli spöter wordä mitem Ufbruch, aber mir hei jo niene meh ane müese an däm Tag, und heis jo chönne locker neh. Trotz em guete Zmorgä hani z`Marthale im Dorf nid  chönne widerstoh und bi in dr Bäckerei go nes Schoggiweggli hole für unterwägs. Schliesslich weiss mä nie was es Zmittag git, öbs überhaupt öbbis git ;o) Es isch ä ganz ä härzigs Dörfli, mit dene alte Riegelbaute mit dä rotä Bälkä und dä vielä Blueme vorusse. Und au d`Landschaft zringsum isch schön. I bi es Stück uf dr gliiche Route gsi wie letscht Herbscht mitem Peter und dr Pat. I bi aber grad diräkt wieder an Rhy, an Dachsen verbii und bi dr Rhybrugg z`Nohl no schnäll  ins Wasser go planschä. Und denn hei mr is dure Touriste-Tumult bim Rhyfall müese schloh. Dasmol vo oobe, isch es scho wahnsinnig iidrücklich, das Wasserspektakel! Und d`Lüt hei eus aagluegt!!! Unglaublich    Mir si zerscht wieder ufe schöne breite Velowäg cho, denn, bi Flurlingen und Feuerthalen hei mr viel durs Quartier und uf Stroose müese uswiiche, was  natürlich nid so wältbewegend gsi isch… Nach mä Abstächer an Wald hei mr - wiedermol am nä ehemalige Chloster verbii - ans Wasser chönne, ä total schöne Abschnitt, und kei Mensch umä. Au z`Diessenhofen, dur es Chloster, ächli dur`s "Städtli" und denn leider uf d`Hauptstroos, will ä Awohner gfundä het (empört gfunde het!) ich chöni dört nid durä! Die negscht Möglichkeit für an "euse" Fluss het sich als nid vorhande entpuppt, und wo mr gliich no abecho si, chunnt is sone  Mini-Transport-Raupe-Fahrzüg entgege… Super, uf mä 1.5m breite "Wäg", wo`s linggs 2m abwärts in Rhy goht! Dä het denn aber scho wiit vorne ä Lucke gfunde, aghalte, abgstellt und gwartet bis mir dure gsi si. So lieb! Das Wägli isch würkli uf dr Uferbefeschtigung gsi, aber total schön. Über ä Zältplatz (nur Leinezwang, erstuunlicherwiis wit und breit keis Riitverbot, trotz em gschnieglete Rase) simmer über Rheinklingen uf Wagenhausen cho, wo mir euses "Ziel", d`Brugg  z`Stei, scho gseh hei!  Nach Stei hämmer es erschts und letschts Mol in See (!) chöne go plansche und abchüele, bevor mir uf Obereschenz cho si, woni euses "Taxi" anebstellt ha.  Dört het dr Isard bim nä Huus no Rüebli übercho, vo dä Chinder vom nä Dütsche, wo mi dört no chli usgfrogt het. So härzig!